钦定古今图书集成/明伦汇编/交谊典/第085卷 > 《七爱诗》皮日休
## 钦定古今图书集成/明伦汇编/交谊典/第085卷 > 《七爱诗》皮日休

《皮子》之志，常以真纯自许，每谓“立大化者必有真相，以房、杜为真相焉；定大乱者必有真将，以李太尉为真将焉；傲大君者必有真隐，以卢征君为真隐焉；镇浇俗者必有真吏，以元鲁山为真吏焉；负逸气者必有真放，以李翰林为真放焉；为名臣者必有真才，以白太傅为真才焉。呜呼！吾之道时耶？行其事也，在乎爱忠矣。” “不时耶。行其事也。亦在乎爱忠矣。” 苟有心歌咏者，岂徒然哉。

房杜二相国

吾爱房与杜，贫贱共联步。脱身抛乱世，策杖归真主。
纵横握中算，左右天下务。肮脏无敌才，磊落不世遇。
美矣名公卿，魁然真宰辅。黄阁三十年，清风一万古。
巨业照国史，大勋镇王府。遂使后世民，至今受陶铸。
粤吾少有志，敢蹑前贤路。苟得同其时，愿为执鞭竖。

李太尉

一战取王畿，一叱散妖氛。乘舆既反正，凶竖争亡魂。
巍巍柱天功，荡荡盖世勋。仁于曹孟德，勇过霍将军。
丹券入帑藏，青史传子孙。所谓大丈夫，动合惊乾坤。
所谓圣天子，难得忠贞臣。下以契鱼水，上以合风云。
百世必一乱，千年方一人。吾虽翰墨子，气概敢不群。”
愿以“《太平颂》，题向甘泉春。”

卢征君

吾爱卢征君，高卧嵩山里。百辟未一顾，三征方暂起。
坦腹对宰相，岸帻揖天子。《建礼》门前吟，金銮殿里醉。
天下皆𫗦糟，征君独洁己。天下皆乐闻，征君独洗耳。
天下皆怀羞，征君独多耻。银黄不妨悬，赤绂不妨被。
而于心抱中，独作羲皇地。篮轝一云返，泥诏褒不已。
再看缑山云，重酌嵩阳水。放旷书里终，逍遥醉中死。
吾谓伊与周，不若征君贵。吾谓巢与许，不若征君义。
高名无阶级，逸迹绝涯涘。万世《唐书》中，逸民不可比。
粤吾慕真隐，强以骨肉累。如教不为名，敢有征君志。

元鲁山

“吾爱元紫芝，清介如伯夷。辇母远之官，宰邑无玷疵。
三年鲁山民，丰稔不暂饥。三年鲁山吏，清慎各自持。
只饮鲁山泉，只采鲁山薇。一室冰蘗苦，四远声光飞。
退归旧隐来，斗酒入茅茨。鸡黍匪家畜，琴尊常自怡。
尽日一菜食，穷年一布衣。清似匣中镜，直如琴上丝。
世无用贤人，青山生白髭。既卧黔娄衾，空立陈寔碑。”
吾无鲁山道，空有“鲁山辞。”所恨不相识，援毫空涕垂。

李翰林

吾爱李太白，身是酒星魄。口吐天上文，迹作人间客。
磥砢千丈林，澄澈万寻碧。醉中草《乐府》，十幅笔一息。
召见承明庐，天子亲赐食。醉曾吐御床，傲几触天泽。
权臣妒逸才，心如斗筲窄。失恩出内署，海岳甘自适。
刺谒戴接㒿，赴宴著縠屐。诸侯百步迎，明君九天忆。
竟遭腐胁疾，醉魄归八极。大鹏不可笼，大椿不可植。
蓬壶不可见，姑射不可识。五岳为辞锋，四溟作胸臆。
惜哉千万年，此俊不可得。

白太传

“吾爱白乐天，逸才生自然。谁谓辞翰器，乃是经纶贤。”
欻从浮艳诗，作得《典诰》篇。立身百行足，为文六艺全。
清望逸内署，直声惊谏垣。所刺必有思，所临必可传。
忘形任诗酒，寄傲遍林泉。所望标文柄，所希持化权。
何期遇訾毁，中道多左迁。天下皆汲汲，乐天独怡然。
天下皆闷闷，乐天独舍旃。高吟辞两掖，清啸罢三川。
处世似孤鹤，遗荣同蜕蝉。仕若不得志，可为龟镜焉。